আমি যখন সংক্ষিপ্তভাবে পার্বত্য চট্টগ্রামের রাজনীতির উল্লেখ করেছিলাম, তখন বোঝাতে চেয়েছিলাম যে পাকিস্তানী আমল থেকে কী অবর্ণনীয় শোষন, তাচ্ছিল্য, লুন্ঠন এবং সর্বশেষে হত্যার শিকার সরল পাহাড়িরা হয়েছিলো। মানবেন্দ্র নারায়ন লারমার মতো আলোকদীপ্ত মানুষ এক সাংবিধানিক কাঠামোর মধ্যে বাংলাদেশেই থাকতে চেয়ে সকল গনতান্ত্রিক ফোরামে সমস্ত প্রচেষ্টার পরেও ব্যর্থ হন। আর তৎকালীন সরকারের সশস্ত্র শ্বেত সন্ত্রাসের তীব্রতায় হাতিয়ার তুলে নিয়ে পাহাড়িদের সংগঠিত করতে শুরু করেন। যে যুক্তিতে বাঙালীরা স্বাধীনতা ও বিচ্ছিন্ন হওয়ার জন্য জীবন দান করে সাফল্য লাভ করেছিলো, পাহাড়িরাও সেই একই যুক্তিতে তাদের সশস্ত্রযুদ্ধ শুরু করেছিলো। ১৯৭৫ এর ১৫ই আগষ্টের পরে বাংলাদেশ সেনাবাহিনী এই পাহাড়িদের বিরুদ্ধে যে যুদ্ধ ও মানবাধিকার লংঘনের সুচনা করে তা ছিলো অবিশ্বাস্য এবং অকল্পনীয়ভাবে নিষ্ঠুর। বেশী দুরে নয়, শাহরিয়ার কবীরের “নুলিয়াছড়ির সোনার পাহাড়” কিশোর উপন্যাসটি পড়লেই কিছুটা আন্দাজ করতে পারবেন। এই সময়েই মানবেন্দ্র নারায়ন লার্মা ভারতে আশ্রয় নেন। কিন্তু বাংলাদেশ বিরোধী ভারতীয় সাহায্যপ্রাপ্ত অংশের সাথে বিরোধে নিহত হন।